钦定古今图书集成/明伦汇编/氏族典/第268卷 > 王曙
## 钦定古今图书集成/明伦汇编/氏族典/第268卷 > 王曙

按《宋史王曙传》：“曙字晦叔，隋东皋子绩之后，世居河
汾，后为河南人。中进士第，再调定国军节度推官。咸
平中，举贤良方正科，策入等，迁秘书省著作佐郎，知
定海县，还为群牧判官，迁太常丞，判三司凭由理欠
司。坐举进士失实，降监庐州茶税，再迁尚书工部员
外郎、龙图阁待制，以右谏议大夫为河北转运使，勾”
当三班院，以枢密直学士知益州。有卒夜告其军将
乱，立辨其伪，斩之。蜀人比之张咏，号“前张后王。”入为
给事中，其妻寇准女也。准罢相且贬，曙亦贬郢州团
练副使。起为光禄卿、知襄州，又徙汝州。复给事中、知
潞州，徙河南府、永兴军。召为御史中丞，以尚书工部
侍郎参知政事。以疾请罢，改户部侍郎、资政殿学士、
知陕州，徙河阳，再知河南府。召为枢密使，拜同中书
门下平章事。逾月，首发疽，卒，谥文康。曙方严简重，有
大臣体，居官深自抑损。喜浮图法，斋居蔬食泊如也。